擊壤圖
作者：劉克莊
朝代：宋

paragraphs: 昔聞華胥與凈土，道釋寓言非目覩。
此圖物色皆華人，太平氣象在裏許。
競披野服裝束儉，旋瀉薄醪盆盎古。
小姑丘嫂醜駭人，襁兒於背行傴僂。
嶧桐泗磬未嘗試，手持蕢桴叩土鼓。
當時四里安耕鑿，百姓焉知有官府。
帝心猶不奈叢脞，欲以黄屋讓支父。
烏乎放勳去已遠，朝野多事民愁苦。
腐儒未暇論秦漢，齊榷魚鹽魯稅畝。
舟鮫衡麓設譏禁，□若海神愁摘煮。
計臣各操享上說，禍先及農次商賈。
南鄰責米借斗斛，西舍誅帛空機杼。
又聞更盼平□□，□□□□□官庾。
何况防秋羽檄急，□□□□選材武。
下鄉卒毒慘於蛇，坐衙官惡猛如虎。
十家九亡村落靜，存者鬼質身繿縷。
有時適野挑薺食，亦或逢場戴花舞。
披圖茅屋晴窗下，偶然釋耒一摩拊。
老農未知陶唐世，過予瞪視口譫語。
暮年憔悴欲移鄉，借問此是何處所。